จี้ผู้ว่าฯ เอาผิด ทีทีเอ็ม รุกที่สาธารณะ
สงขลา-26 ต.ค.47ตัวแทนชาวบ้านเครือข่ายคัดค้านโครงการท่อส่งก๊าซ โรงแยกก๊าซไทย-มาเลเซีย และอุตสาหกรรมต่อเนื่อง เดินทางไปยื่นหนังสือต่อนายสมพร ใช้บางยาง ผู้ว่าราชการจังหวัดสงขลา ให้ดำเนินการเอาผิดกับบริษัท ทรานส์ ไทย-มาเลเซีย จำกัด(ทีทีเอ็ม) และบริษัท ซัมซุง จำกัด ทั้งนี้ชาวบ้านระบุว่า ทั้งสองบริษัทฯ บุกรุกพื้นที่สาธารณะโคกชายทะเล ในพื้นที่องค์การบริหารส่วนตำบลสะกอมโดยไม่ได้รับอนุญาต นอกจากนั้นยังขอให้ถอนตำรวจชุดเฉพาะกิจออกจากพื้นที่ดังกล่าวด้วย หากเกิดมีการใช้ความรุนแรง เกิดขึ้นผู้ว่าราชการจังหวัดต้องรับผิดชอบ ตัวแทนชาวบ้านระบุ นางจุไรวัลย์ เจะหนิ ตัวแทนชาวบ้านกล่าวว่า ตำรวจและตชด.ที่มีอาวุธครบมือ ตั้งค่ายในตำบลตลิ่งชัน เพื่อคุ้มครองบริษัทฯ สร้างความหวาดกลัวให้กับชาวบ้าน โดยเฉพาะในช่วงถือศีลอด(เดือนรอมฎอน) ตำรวจทำตัวเป็นหัวหน้าคนงานของบริษัทฯ ที่ทำผิดกฎหมาย แต่เราจะปกป้องที่ดินสาธารณะประโยชน์โคกชายทะเล ไม่ยอมให้บริษัทเข้ามาบุกรุกเด็ดขาด นางจุไรวัลย์กล่าว สำหรับความคืบหน้าการก่อสร้างท่าเทียบเรือโครงการวางท่อส่งก๊าซฯ นั้น ทางผู้รับเหมาบริษัท ซัมซุง จำกัด ได้นำกระสอบทราบถมลงไปในทะเล เพื่อเป็นท่าเทียบเรือท้องแบนขนาดใหญ่ และให้เรือขนส่งเครื่องจักรอุปกรณ์หนัก ที่ลอยลำอยู่บริเวณหลังเกาะหนูเกาะแมวสามารถเข้าเทียบเรือท้องแบนและขนถ่ายเครื่องจักรอุปกรณ์เข้าฝั่งได้ คาดว่า ใช้เวลาเพียง 2-3 วันเท่านั้นในการสร้างท่าเรือนำเครื่องจักร ดังนั้นบริษัทต้องเร่งเคลียร์ชาวบ้านที่ชุมนุมอยู่ให้ได้เพื่อนำเครื่องจักรลง ตัวแทนชาวบ้านกล่าว 
สงขลา-26 ต.ค.47 ตัวแทนชาวบ้านเครือข่ายคัดค้านโครงการท่อส่งก๊าซ โรงแยกก๊าซไทย-มาเลเซีย และอุตสาหกรรมต่อเนื่อง เดินทางไปยื่นหนังสือต่อนายสมพร ใช้บางยาง ผู้ว่าราชการจังหวัดสงขลา